Oikeusministeriö ei kommentoi, rikkoiko Paavo Väyrynen äänestyspaikalla vaalilakia.

Valpas kansalainen huomautti, että Paavo Väyrynen (kesk) näyttää sormillaan omaa äänestysnumeroaan perjantaina otetussa valokuvassa. Huolestuneen kansalaisen mielestä Väyrynen rikkoo lakia, koska kuva on otettu ennakkoäänestyspaikalla.

Vaalilain mukaan ”ennakkoäänestyspaikassa tai sen välittömässä läheisyydessä ei saa äänestysaikana pitää puheita, julkipanna tai jakaa painettuja tai kirjoitettuja kehotuksia eikä muutoinkaan vaikuttaa tai yrittää vaikuttaa äänestäjien vaalivapauteen”.

Oikeusministeriön vaalijohtaja Arto Jääskeläinen vahvistaa, että tällainen pykälä vaalilaista löytyy. Lakia tulkitsevat vaalitoimitsijat, joiden tehtävänä on puuttua sen rikkomiseen. Hän ei ota tapauksen laillisuuteen kantaa, koska ei ollut itse paikalla.

– Joku toimittaja tai kuvaaja pyysi näyttämään voiton merkkiä kuvaa varten. Tämä on Väyrysen tupla W. Voitto ensimmäisellä ja toisella kierroksella. Paikalla ei ollut tuolloin muita äänestäjiä, vakuuttaa Väyrysen avustaja Petri Neittaanmäki.

Lehtikuvan perusteella äänestämässä oli myös Vuokko-vaimo.